Siden slutningen af november har en teenagemor holdt sig skjult for myndighederne med sin nyfødte søn , som Aabenraa Kommune har bestemt skal tvangsfjernes. Nu er moren og drengen fundet igen, oplyser Syd- og Sønderjyllands Politi, som har overdraget sagen til de sociale myndigheder. Moren og sønnen opholdt sig i Nordjylland. Politiets kommunikationsrådgiver, Helle Lundberg, oplyser, at man ikke vil præcisere findestedet på grund af politiets tavshedspligt i sagen. Ud fra en umiddelbar vurdering havde både mor og søn det godt, da de blev fundet, oplyser Helle Lundberg til Ritzau. Politiet har i forbindelse med efterlysningen af moren og drengen oplyst, at pigen har tilknytning til Tinglev-egnen, som ligger i den sydligste del af Sønderjylland. Helle Lundberg afviser at oplyse, hvem pigen opholdt sig hos. Igen henviser hun til politiets tavshedspligt. - Der er ingen, som er sigtet i sagen, men vi overvejer, om der er grundlag for at rejse sigtelse mod nogen, siger Helle Lundberg.

Opsummering:
Sønderjysk teenagemor havde søgt tilflugt med sin nyfødte søn i Nordjylland efter tvangsfjernelse af barnet.